Κοινή θέση (ΕΚ) αριθ. 55/2000

που καθορίστηκε από το Συμβούλιο στις 8 Δεκεμβρίου 2000

για την έκδοση του κανονισμού (ΕΚ) αριθ. ... του Ευρωπαϊκού Κοινοβουλίου και του Συμβουλίου, της ..., περί κατανομής των αδειών για τα βαρέα φορτηγά οχήματα μεταφοράς εμπορευμάτων, που κυκλοφορούν στην Ελβετία

(2000/C 375/05)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

αφού ζητήθηκε η γνώμη της Επιτροπής των Περιφερειών,

αποφασίζοντας με τη διαδικασία του άρθρου 251 της συνθήκης(3), Εκτιμώντας τα ακόλουθα:

(1) Το ελβετικό ομοσπονδιακό συμβούλιο αποφάσισε την 1η Νοεμβρίου 2000 να επιτρέψει την κυκλοφορία στο ελβετικό έδαφος από 1ης Ιανουαρίου 2001 βαρέων φορτηγών οχημάτων μέχρι 34 τόνων και να ανοίξει από της ίδιας ημερομηνίας, ποσοστώσεις για οχήματα των οποίων το συνολικό μεικτό βάρος είναι άνω των 34 τόνων αλλά δεν υπερβαίνει τους 40 τόνους, και για οχήματα που κυκλοφορούν κενά ή με ελαφρό φορτίο. Η απόφαση αυτή συνοδεύει την εισαγωγή του RPLP (τέλους για φορτηγά το οποίο συναρτάται με την εκάστοτε παροχή), επί του ελβετικού οδικού δικτύου.

(2) Η απόφαση αυτή είναι ένα αυτόνομο μέτρο εκ μέρους της Ελβετικής Συνομοσπονδίας και συνεπώς δεν μπορεί να θεωρηθεί ως προσωρινή εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τη σιδηροδρομική και οδική μεταφορά εμπορευμάτων και επιβατών, της 21ης Ιουνίου 1999. Η σύναψη της συμφωνίας αυτής εκ μέρους της Κοινότητας απαιτεί την ταυτόχρονη έναρξη ισχύος των επτά συμφωνιών που υπεγράφησαν την ίδια ημερομηνία με την Ελβετική Συνομοσπονδία.

(3) Είναι αναγκαία η θέσπιση παγίων κανόνων που θα διέπουν τη διανομή και διαχείριση των αδειών που διατίθενται στην Κοινότητα από 1ης Ιανουαρίου 2001.

(4) Για πρακτικούς και οργανωτικούς λόγους η Επιτροπή θα πρέπει να αναλάβει τη διάθεση των εν λόγω αδειών στα κράτη μέλη.

(5) Για να γίνει αυτό είναι αναγκαία η θέσπιση μιας μεθόδου κατανομής. Τα κράτη μέλη θα πρέπει εν συνεχεία να κατανείμουν στις επιχειρήσεις μεταφορών, με αντικειμενικά κριτήρια, τις άδειες που έχουν διατεθεί.

(6) Για να εξασφαλιστεί η βέλτιστη χρήση των αδειών, όλες οι άδειες που δεν έχουν κατανεμηθεί θα πρέπει να επιστραφούν στην Επιτροπή προς ανακατανομή.

(7) Η κατανομή των αδειών θα πρέπει να βασίζεται σε κριτήρια που λαμβάνουν πλήρως υπόψη τους τις υφιστάμενες ροές εμπορευματικών μεταφορών και τις πραγματικές μεταφορικές ανάγκες στην περιοχή των Άλπεων.

(8) Ενδέχεται να χρειαστεί τροποποίηση της κατανομής των αδειών βάσει των πραγματικών ροών, συνεκτιμώντας τα οικεία στοιχεία της μεθόδου του παραρτήματος ΙΙΙ. Η Επιτροπή, κατά την διενέργεια των τροποποιήσεων αυτών, επικουρείται από επιτροπή.

(9) Tα απαιτούμενα μέτρα για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4),

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει ένα καθεστώς κατανομής των αδειών που διατίθενται στην Κοινότητα εκ μέρους της Ελβετίας, η οποία επιτρέπει από 1ης Ιανουαρίου 2001 την κυκλοφορία εντός της επικρατείας της βαρέων φορτηγών μέχρι 34 τόνων, ανοίγει από της ίδιας ημερομηνίας ποσοστώσεις για οχήματα των οποίων το συνολικό μεικτό βάρος είναι άνω των 34 τόνων αλλά δεν υπερβαίνει τους 40 τόνους και για οχήματα που κυκλοφορούν κενά ή με ελαφρό φορτίο, και εισάγει το RPLP (τέλος για φορτηγά το οποίο συναρτάται με την εκάστοτε παροχή) επί του ελβετικού οδικού δικτύου.

Άρθρο 2

Για τους σκοπούς του παρόντος κανονισμού:

1. ως "άδεια πλήρους βάρους" νοείται κάθε άδεια με την οποία επιτρέπεται σε οχήματα μεταφοράς εμπορευμάτων με μεικτό βάρος που είναι ανώτερο των 34 τόνων αλλά δεν υπερβαίνει τους 40 τόνους να κυκλοφορούν στο ελβετικό έδαφος·

2. ως "άδεια κενού βάρους" νοείται κάθε άδεια με την οποία επιτρέπεται σε οχήματα μεταφοράς εμπορευμάτων τα οποία είναι κενά ή μεταφέρουν ελαφρά φορτία, να κυκλοφορούν στο ελβετικό έδαφος.

Άρθρο 3

1. Η Επιτροπή προβαίνει στην κατανομή των αδειών, σύμφωνα με τις παραγράφους 2, 3 και 4.

2. Οι άδειες πλήρους βάρους κατανέμονται σύμφωνα με το παράρτημα Ι.

3. Οι άδειες κενού βάρους κατανέμονται σύμφωνα με το παράρτημα ΙΙ.

4. Οι άδειες για κάθε χρόνο κατανέμονται πριν από τις 15 Αυγούστου του προηγουμένου έτους.

Άρθρο 4

Τα κράτη μέλη κατανέμουν τις άδειες μεταξύ των επιχειρήσεων που έχουν την έδρα τους στο έδαφός τους με βάση αντικειμενικά και αμερόληπτα κριτήρια.

Άρθρο 5

Τα κράτη μέλη διαβιβάζουν στην Επιτροπή, πριν από τις 15 Σεπτεμβρίου κάθε έτους, τις άδειες οι οποίες δεν έχουν κατανεμηθεί στις επιχειρήσεις.

Η Επιτροπή διαθέτει τις άδειες αυτές σύμφωνα με τη διαδικασία του άρθρου 7 σε ένα ή περισσότερα κράτη μέλη ούτως ώστε να διασφαλίζεται η βελτίστη χρήση τους.

Άρθρο 6

Όταν η Επιτροπή υποβάλει πρόταση προσαρμογής, θα βασιστεί στην πραγματική κυκλοφοριακή ροή του 2001, φροντίζοντας να συνεκτιμηθούν εξίσου τα κριτήρια περί διμερών και διαμετακομιστικών μεταφορών. Εάν από τον επανυπολογισμό αυτό προκύπτει ότι ο αριθμός αδειών που διατίθενται σε ένα κράτος μέλος διαφέρει σημαντικά από αυτόν που αναφέρεται στα παραρτήματα Ι και ΙΙ, οι απαιτούμενες τροποποιήσεις για την προσαρμογή των παραρτημάτων Ι και ΙΙ, θεσπίζονται με βάση τη διαδικασία του άρθρου 7.

Άρθρο 7

1. Η Επιτροπή επικουρείται από μια επιτροπή.

2. Στις περιπτώσεις που γίνεται μνεία του παρόντος άρθρου εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.

Η περίοδος που προβλέπεται στο άρθρο 5, παράγραφος 6, της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) EE C 114 της 27.4.1999, σ. 4 και ΕΕ C 248 Ε της 29.8.2000, σ. 108.

(2) EE C 329 της 17.11.1999, σ. 1.

(3) Γνώμη του Ευρωπαϊκού Κοινοβουλίου της 15ης Δεκεμβρίου 1999 (ΕΕ C 296 της 18.10.2000, σ. 108)· κοινή θέση του Συμβουλίου της 8ης Δεκεμβρίου 2000 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 184 της 17.7.1999, σ. 23.

ΠΑΡΑΡΤΗΜΑ Ι

ΠΙΝΑΚΑΣ ΚΑΤΑΝΟΜΗΣ ΤΩΝ ΑΔΕΙΩΝ ΠΛΗΡΟΥΣ ΒΑΡΟΥΣ

>ΘΕΣΗ ΠΙΝΑΚΑ>

Το σύνολο αδειών προς κατανομή είναι 300000 για τα έτη 2001 και 2002 και 400000 για τα έτη 2003 και 2004.

ΠΑΡΑΡΤΗΜΑ ΙΙ

ΚΛΙΜΑΚΑ ΚΑΤΑΝΟΜΗΣ ΤΩΝ ΑΔΕΙΩΝ ΚΕΝΟΥ ΒΑΡΟΥΣ

Οι άδειες κενού βάρους, κατανέμονται από την Επιτροπή στα κράτη μέλη σύμφωνα με την ακόλουθη κλίμακα κατανομής:

Διαθέσιμες άδειες κενού βάρους, ετησίως

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙΙ

ΜΕΘΟΔΟΣ ΥΠΟΛΟΓΙΣΜΟΥ ΓΙΑ ΤΗΝ ΚΑΤΑΝΟΜΗ ΤΩΝ ΑΔΕΙΩΝ

Η κατανομή των αδειών, η οποία περιέχεται στα παραρτήματα Ι και ΙΙ βασίζεται στην ακόλουθη μέθοδο:

Άδειες πλήρους βάρους

Κάθε κράτος μέλος λαμβάνει κατ' αρχήν 1500 άδειες.

Οι εναπομένουσες άδειες κατανέμονται ισότιμα με βάση κριτήρια συναφή με τις διμερείς μεταφορές και τις διαμετακομιστικές μεταφορές.

Το αποτέλεσμα αυτό αναπροσαρμόζεται ελαφρά για να συνυπολογισθεί η γεωγραφική ιδιαιτερότητα ορισμένων κρατών μελών.

Διμερείς μεταφορές

Η κατανομή γίνεται με βάση το μερίδιο κάθε κράτους μέλους στη διμερή κυκλοφορία από και προς την Ελβετία.

Διαμετακομιστικές μεταφορές

Η κατανομή γίνεται με βάση την αναλογία των ταξινομημένων στο οικείο κράτος μέλος βαρέων φορτηγών επί του συνολικού αριθμού των χιλιομετρικών αποστάσεων εκτροπής των διαδρομών στις οδικές μεταφορές βορρά-νότου και αντιστρόφως που διασχίζουν τις Άλπεις, συνεπεία των σημερινών περιορισμών βάρους οι οποίοι ισχύουν στην Ελβετία.

Ο αριθμός χιλιομέτρων που διανύονται λόγω εκτροπής της κυκλοφορίας αντιστοιχεί στη διαφορά μεταξύ της πραγματικής απόστασης δια μέσου των Άλπεων και της συντομότερης απόστασης μέσω της Ελβετίας. Οι αποστάσεις μέσω της Ελβετίας αναπροσαρμόζονται με πρόσθεση 60 χιλιομέτρων, ούτως ώστε να λαμβάνουν υπόψη τους τις καθυστερήσεις στα σύνορα και τις συνθήκες της οδικής κυκλοφορίας.

Για εκείνα τα κράτη μέλη για τα οποία η προαναφερόμενη μέθοδος οδηγεί στην παραχώρηση αριθμού μικρότερου των 200 αδειών, το επίπεδο ορίζεται σε 200 άδειες.

Άδειες κενού βάρους

Οι άδειες κενού βάρους κατανέμονται με βάση την αναλογία των οχημάτων που είναι ταξινομημένα στα κράτη μέλη επί του συνόλου των οχημάτων που εκτελούν διαμετακομιστικές μεταφορές μέσω της Ελβετίας, μεικτού βάρους μεταξύ 7,5 και 28 τόνων.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 26 Φεβρουαρίου 1999, η Επιτροπή διαβίβασε στο Συμβούλιο πρόταση κανονισμού "περί καθορισμού της κατανομής των αδειών για τα βαρέα φορτηγά οχήματα μεταφοράς εμπορευμάτων που διανύουν διαδρομές στην Ελβετία"(1), η οποία απέβλεπε στη μεταξύ των κρατών μελών κατανομή των αδειών που δίνει η Ελβετία στην Κοινότητα δυνάμει της Συμφωνίας μεταξύ Ελβετικής Συνομοσπονδίας και Ευρωπαϊκής Κοινότητας σχετικά με τις οδικές και σιδηροδρομικές μεταφορές εμπορευμάτων.

Η Οικονομική και Κοινωνική Επιτροπή έδωσε τη γνώμη της στις 22 Σεπτεμβρίου 1999(2).

Το Κοινοβούλιο έδωσε τη γνώμη του σε πρώτη ανάγνωση στα πλαίσια της διαδικασίας της συναπόφασης στις 15 Δεκεμβρίου 1999(3).

Στις 2 Μαρτίου 2000, η Επιτροπή υπέβαλε τροποποιημένη πρόταση(4).

Στις 8 Δεκεμβρίου 2000, το Συμβούλιο καθόρισε την κοινή του θέση σύμφωνα με το άρθρο 251 της Συνθήκης.

II. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Από τον περασμένο Μάρτιο που υποβλήθηκε η τροποποιημένη πρόταση της Επιτροπής, το Συμβούλιο διεξήγαγε τις επ' αυτής εργασίες του με το μέλημα να σεβαστεί πλήρως το αποτέλεσμα της πρώτης ανάγνωσης του Ευρωπαϊκού Κοινοβουλίου, δηλαδή και σε ό,τι αφορά τις τροπολογίες που είχε προτείνει αυτό, τις οποίες εξάλλου περιέλαβε και στην τροποποιημένη της πρόταση η Επιτροπή. Μολαταύτα, κατά τον καθορισμό της κοινής του θέσης το Συμβούλιο χρειάστηκε να λάβει υπόψη ορισμένα στοιχεία και εξελίξεις που είχαν ανακύψει εν τω μεταξύ.

Η αρχική πρόταση της Επιτροπής εμφανιζόταν ως πράξη εφαρμογής μιας από τις συμφωνίες μεταξύ Ελβετικής Συνομοσπονδίας και Ευρωπαϊκών Κοινοτήτων, και συγκεκριμένα της σχετικής με τις οδικές και σιδηροδρομικές μεταφορές εμπορευμάτων. Επειδή όμως οι διαδικασίες κύρωσης μιας από τις επτά συμφωνίες της δέσμης συμφωνιών που έχουν υπογραφεί με την Ελβετία δεν έχουν ακόμη ολοκληρωθεί σε ορισμένα κράτη μέλη, οι εν λόγω συμφωνίες, συμπεριλαμβανομένης και της σχετικής με τις οδικές και σιδηροδρομικές μεταφορές εμπορευμάτων, δεν έχουν ακόμη τεθεί σε ισχύ, ούτε αναμένεται να τεθούν σε ισχύ πριν περάσουν μερικοί μήνες ακόμη. Υπενθυμίζεται εν προκειμένω ότι οι επτά συμφωνίες με την Ελβετία υπογράφηκαν μετά από συνολική διαπραγμάτευση και προορίζονται να συναφθούν και να τεθούν σε ισχύ ταυτόχρονα. Αυτή η αρχή της συνολικότητας διατυπώνεται μεταξύ άλλων στο άρθρο 58 της συμφωνίας περί οδικών μεταφορών.

Στο μεταξύ, και συγκεκριμένα την 1η Νοεμβρίου 2000, το Ελβετικό Ομοσπονδιακό Συμβούλιο αποφάσισε να επιτρέψει την κυκλοφορία φορτηγών μέχρι 34 τόνων στο έδαφος της χώρας και να ανοίξει από την ίδια ημερομηνία ποσοστώσεις για τα φορτηγά 34 έως 40 τόνων και για τα φορτηγά που κινούνται άδεια ή φορτωμένα με ελαφρά προϊόντα. Η απόφαση αυτή των ελβετικών αρχών συνοδεύει την εισαγωγή του RPLP (τέλους παροχής υπηρεσιών φορτηγών) στο ελβετικό οδικό δίκτυο.

Με αυτά τα δεδομένα, επείγει πλέον ιδιαίτερα η θέσπιση του υπόψη κανονισμού, προκειμένου να μην αποστερηθούν οι κοινοτικοί οικονομικοί παράγοντες των ωφελημάτων που απορρέουν από την εν λόγω απόφαση της Ελβετίας. Λόγω όμως του συνολικού χαρακτήρα της προαναφερόμενης δέσμης των επτά συμφωνιών, το Συμβούλιο επιθυμεί να μη θεωρηθεί ότι η απόφαση αυτή συνιστά εκ των προτέρων εφαρμογή της συμφωνίας περί οδικών μεταφορών. Αυτό το μέλημα λαμβάνεται υπόψη στην οικονομία του κειμένου του κανονισμού. Ως εκ τούτου, σε σχέση με τα αποτελέσματα της πρώτης ανάγνωσης του Ευρωπαϊκού Κοινοβουλίου το Συμβούλιο επέφερε ορισμένες αλλαγές, που αφορούν ιδίως την αποσύζευξη του κανονισμού από τη συμφωνία περί οδικών μεταφορών. Πέραν τούτου, για τον καθορισμό των κλειδών κατανομής λήφθηκαν υπόψη τα πιο πρόσφατα στατιστικά στοιχεία, ακολουθώντας μεν τη μεθοδολογία της Επιτροπής, αλλά με ορισμένες ελαφρές προσαρμογές ώστε να ληφθεί υπόψη η ιδιαίτερη γεωγραφική κατάσταση ορισμένων κρατών μελών. Κρίθηκε επίσης σκόπιμο να περιληφθεί ρήτρα αναθεώρησης μετά από ένα έτος βάσει των πραγματικών ροών. Τέλος, το Συμβούλιο έλαβε επίσης υπόψη την ημερομηνία που είχε προτείνει το Κοινοβούλιο για την εκ νέου διάθεση των αχρησιμοποίητων αδειών.

III. ΤΡΟΠΟΛΟΓΙΕΣ

Το Συμβούλιο ενέκρινε όλες τις τροπολογίες του Κοινοβουλίου. Πέραν τούτου, χωρίς να θίγει τα δικαιώματα και τις προνομίες του Κοινοβουλίου που προβλέπονται στο άρθρο 7 και ιδίως στην παράγραφο 3 της απόφασης 1999/468/ΕΚ του Συμβουλίου της 28 Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ C 184 της 17.7.1999, σ. 23), ακολούθησε τη διατύπωση που συμφωνήθηκε με το Ευρωπαϊκό Κοινοβούλιο κατά τη θέσπιση του προγράμματος Socrates (πρβ. άρθρο 7 σχεδίου κανονισμού).

Το Συμβούλιο τροποποίησε την πρόταση της Επιτροπής, ιδίως καθ' όσον αφορά το θέμα της αποσύζευξης του κανονισμού από τη Συμφωνία με την Ελβετία περί οδικών μεταφορών. Προς τούτο, περιέλαβε δύο νέες αιτιολογικές σκέψεις υπ' αριθ. 1 και 2 και τροποποίησε - πάντοτε ως συνέπεια της αποσύζευξης από τη Συμφωνία - τα άρθρα 1, 2 και 8. Τέλος, στο άρθρο 6 του σχεδίου κανονισμού, το Συμβούλιο προέβλεψε μηχανισμό αναθεώρησης μετά από ένα έτος.

(1) ΕΕ C 114 της 27.4.1999, σ. 4.

(2) ΕΕ C 329 της 17.11.1999, σ. 1.

(3) ΕΕ C 296 της 18.10.2000, σ. 108.

(4) ΕΕ C 248 E της 29.8.2000, σ. 108.